Χρύσα Κατσαρίνη

Η Χρύσα Κατσαρίνη (γενν. 14 Οκτωβρίου 1986, Καβάλα) είναι Ελληνίδα stand up κωμικός και ηθοποιός.

Βιογραφία 
Μετά το πέρας των μαθητικών της χρόνων, εγκαταστάθηκε στη Θεσσαλονίκη, εισήχθη και αποφοίτησε από το Τμήμα Επιστημών Διατροφής & Διαιτολογίας, ενώ παράλληλα έγινε δεκτή και αποφοίτησε από την Ανώτερη Σχολή Δραματικής Τέχνης Ανδρέας Βουτσινάς, με υποτροφία που της δόθηκε από τον ίδιο τον Α. Βουτσινά.

Γρήγορα η ίδια αντελήφθη ότι ο χώρος της διαιτολογίας της ήταν αδιάφορος και αφιέρωσε κάθε της προσπάθεια στην επαγγελματική της εξέλιξη στον χώρο του θεάτρου. Αποκτώντας τις πρώτες της επαφές με τον χώρο της θεατρικής τέχνης, αποφάσισε σχετικά άμεσα ότι αυτό που της ταιριάζει περισσότερο ήταν η stand up κωμωδία. Παρά το γεγονός ότι εκείνα τα χρόνια στην Ελλάδα η stand up κωμωδία ήταν άγνωστη στο κοινό και παρ' όλο που στη Θεσσαλονίκη δεν υφίστατο σκηνή με άλλους καλλιτέχνες, αποφάσισε να διοργανώσει τις πρώτες της παραστάσεις μόνη της, σε bar της πόλης.

Το 2012 κι ενώ στην Ελλάδα είχε κάνει την εμφάνισή του το δεύτερο κύμα της stand up σκηνής, μετά τον θάνατο της Λουκίας Ρικάκη και το τέλος του πρώτου comedy club της χώρας,  "Νύχτες Κωμωδίας", αποφάσισε να εγκατασταθεί στην Αθήνα προκειμένου να εξασκήσει την τέχνη της υπό καλύτερες συνθήκες. Εκεί ήρθε σε επαφή και συνεργάστηκε με άλλους Έλληνες κωμικούς και ξεκίνησε να στήνει τα κείμενα που αποτέλεσαν την πρώτη της solo παράσταση με τίτλο "Ό,τι πολυτιμότερο έχω". Αποτελώντας και η ίδια μέρος του  δεύτερου κύματος της ελληνικής stand up comedy σκηνής, είτε μόνη της, είτε με άλλους συναδέλφους της, ξεκινώντας από πολύ μικρές σκηνές και bar της Αθήνας, παρουσίασε εκατοντάδες παραστάσεις με σχεδόν καθημερινή συχνότητα. Καθώς η δημοφιλία του stand up comedy παρουσίαζε άνοδο στην Ελλάδα, η ίδια συμμετείχε στις πρώτες παραστάσεις που παρουσίασαν αξιοσημείωτη προσέλευση κοινού.

Το 2013 πραγματοποίησε guest εμφάνιση στο μακροβιότερο comedy club της Ιρλανδίας, το Comedy Cellar, αλλά και σε διάφορα comedy clubs του Λονδίνου. Από το 2014 ήταν μέλος του Gazi comedy club, έως το 2017 οπότε και έπαυσε η λειτουργία του. Το 2018, ανέβασε την πρώτη της solo stand up comedy παράσταση στο Θέατρο Άβατον. Κατά τη διάρκεια του 2ου Athens comedy festival, βιντεοσκόπησε την παράστασή της "Ό,τι πολυτιμότερο έχω", .

Το Φθινόπωρο του 2018, πραγματοποίησε την πρώτη της ευρωπαϊκή περιοδεία και εμφανίστηκε στο Άμστερνταμ, τις Βρυξέλες, το Λονδίνο, το Βερολίνο και στο Μάντσεστερ. Το 2019, άνοιξε την παράσταση της γνωστής Αμερικανίδας κωμικού Liza Treyger. Το 2020 περιόδευσε για πρώτη φορά στην Κύπρο και το 2021 παρουσίασε στην Αθήνα τη δεύτερη solo παράστασή της με τίτλο "Κουβέρτα", στη θεατρική σκηνή Αθηναΐς.

Την άνοιξη του 2022 πραγματοποίησε μια μεγάλη περιοδεία σε όλη την Ελλάδα με τίτλο "Κουβέρτα on the road". Επισκέφτηκε και έπαιξε σε περισσότερες από 30 πόλεις, ενώ η περιοδεία αυτή συνεχίστηκε τον Μάη του ίδιου έτους στην Ευρώπη, όπου η κωμικός εμφανίστηκε σε 11 διαφορετικές ευρωπαϊκές πόλεις παίζοντας ισάριθμες παραστάσεις.

Μετά από τις συνεχείς εμφανίσεις της κατά τις προαναφερθείσες μεγάλες περιοδείες της, με την επιστροφή της στην Αθήνα βιντεοσκόπησε τη δεύτερη solo παράστασή της "Κουβέρτα" στο Θέατρο Βράχων Μελίνα Μερκούρη, ενώπιον περισσότερων από 2.000 θεατών.

Internet 
Μέσα από το κανάλι της στο YouTube αλλά και σε συνεργασία με το Comedy Lab, έχει παρουσιάσει τις ακόλουθες εκπομπές:

 ΧΙΚ!: Διαδραστική εκπομπή χιουμοριστικού χαρακτήρα
 Fun and Heavy: Εκπομπή μουσικού ενδιαφέροντος με χιουμοριστικό χαρακτήρα
 Vlogarini: Ταξιδιωτική εκπομπή
 Μην το σκέφτεσαι: Κωμικά σκετς

Πηγές και παραπομπές 

Έλληνες κωμικοί
Ελληνίδες ηθοποιοί

__ΕΥΡΕΤΗΡΙΟ__
Ελληνίδες ηθοποιοί θεάτρου